Ľ. Jahnátek, minister hospodárstva SR: (2008-05-15):
Ale ja by som chcel upozorniť na iný aspekt. Dnes nemôže povedať ani jeden energetický podnik, že by nemal pred sebou skvelú budúcnosť. Každý energetický podnik dnes totiž predáva cenu komodity tak vysoko, že je ďaleko nad priemerom európskej dvadsaťsedmičky, je ďaleko nad okolitými štátmi, čiže už len do samotnej ceny komodity, na ktorú sa mu potom nabaľujú ešte rôzne podporné a systémové služby a poplatky, mu umožňujú veľmi elegantný zisk. Že tieto podniky, a najmä veľké podniky, dosahujú tieto obrovské zisky, vyčítate veľmi jednoducho zo záverečných ročných správ týchto podnikov aj za minulý rok a jednoducho zistíte, že podnik pri obrate 92 mld. Sk má 27 mld. Sk zisku a nemá ani korunu úverov, čiže to samo osebe svedčí, že v energetike tie zisky sú. Okrem iného tá regulačná politika garantuje, garantuje zo zákona, že každý energetický podnik musí mať zakotvený zisk, čiže nemôže, nemôže predávať lacnejšie, ako vyrába alebo nakupuje. Čiže z tohto dôvodu si myslím, že nie je potrebné hľadať nejaké ďalšie podporné programy pre veľkých výrobcov nejakých energonosičov alebo energetických médií, ktoré existujú. Skôr je problém iný. Hľadajme a podporujme malých podnikateľov v oblasti energetiky. My máme napríklad potenciál zoomasy. To sú rôzne zvyšky zo živočíšnej výroby až na úrovni 10 PJ na Slovensku. To je dvakrát viac, ako je celkový potenciál veternej energie na Slovensku. Dnes sa vlastne táto zoomasa nevyužíva. Poďme radšej na výstavbu malých plynových staníc, ktoré môžu zásobovať teplom, poprípade elektrickou energiou družstvo, poprípade časť danej obce. Poďme cestou podpory malých kombinovaných výrob, kde budeme okrem fosílnych palív spaľovať aj biomasu vzhľadom na to, že v oblasti biomasy má Slovensko potenciál až 127 PJ. Je to v porovnaní znovu s tým vetrom PJ, vidíte sám, aký je obrovský rozdiel. Čiže, poďme touto cestou. Slovensko doteraz nevyužíva geotermálnu energiu. Oblasť Slánskych vrchov je jedna z najlepších oblastí na Slovensku, kde je vynikajúca kvalita termálnej vody v hĺbke 2 až 3 km pod zemou, ale táto voda má tú špecialitu, že dosahuje až 140° a 135° nám stačí už na výrobu elektrickej energie. Keby sme vedeli skombinovať projekty, že v prvom kole 140-stupňový vrt pustíme do generátorov, aby nám vyrobil prúd, potom ho môžeme pustiť na vyhrievanie obytných celkov a v konečnom dôsledku ho dotiahnuť ešte do nejakého aquaparku, mali by sme perfektné využitie takejto geotermálnej energie. Myslím si, že toto sú oblasti a toto sú námety, kam by mala smerovať podpora v oblasti energetiky. Ale energetika nie je len o biznise, ale energetika je aj o trvalo udržateľnom rozvoji. A tu máme, bohužiaľ, problém. Vy ste sa konkrétne pýtali v pôvodnej otázke na cenu elektrickej energie. Ja mám posledný údaj pri sebe z Eurostatu, kde aj pre obyvateľstvo, aj pre podnikateľský sektor je cena elektrickej energie šiesta najvyššie v rámci Európskej únie. Pritom výrobná cena elektrickej energie na Slovensku je len na úrovni 38 % priemeru výrobných cien v Európskej únii. Celá tá marža, celý ten obrovský rozdiel je v prospech výrobcu elektrickej energie, v našom prípade monopolného výrobcu Slovenských elektrární. Poviem otvorene, snahou ministerstva hospodárstva v spolupráci aj s parlamentom, lebo vy nám musíte prijímať primárnu legislatívu, je, aby sa postavenie Slovenska v Eurostate znížilo na 3. až 5. miesto najnižšie na Slovensku vzhľadom na to, že u nás je tretia najnižšia kúpyschopnosť obyvateľstva. Doteraz nikto nebral do úvahy, že regulačná politika alebo Smernice Európskej únie 54 a 55 umožňovali regulovať komoditu do konca roku 2006 aj na základe kúpyschopnosti obyvateľstva, a toto je tá vina, ktorú ja stále kladiem predchádzajúcemu  ministerstvu hospodárstva a predchádzajúcemu regulačnému úradu. Dokedy mali čas, nemali nechať dvihnúť základnú cenu na tú maximálnu hodnotu, lebo dnes sa dostávame do polohy, že nás Európska komisia posudzuje z pohľadu, že keď je nárast ceny elektrickej energie celosvetovo, musí byť aj na Slovensku. Nikto už nepočíta to B alebo nepočúva to B, že na Slovensku je už taká vysoká cena elektrickej energie, že my môžeme minimálne 5 rokov čakať, aby nás všetci ostatní dobehli. A to je ten základný rozdiel medzi ponímaním pri cenotvorbe a pri podpore energetických zdrojov medzi súčasným ministerstvom hospodárstva a ministerstvom hospodárstva, ktoré bolo v predchádzajúcom období. Prosím aj poslancov, pokiaľ vám budeme dávať určité podnety, určité návrhy zákonov, k tomu smeruje táto naša iniciatíva, aby sme prispôsobili cenu energií kúpyschopnosti obyvateľstva. My jednoducho vnímame, že ceny sa hýbať budú, ceny musia kopírovať svetový trh, ale je otázka, kde a na akej úrovni v rámci Európskej únie bude stáť Slovensko.